paragraph_text: Efrem Sirijski Mariju naziva „Majkom Kraljevom”, a Ivan Solunski „velikom Gospodaricom čitavoga svemira”. Ivan Damaščanski u himnu Marijina uznesenja navodi: „Ti si, o Kraljice i Gospodarice, prava Božja Majka, bila uznesena u kraljevske nebeske odaje”. Bonaventura zaključuje: „Ako je dostojno da Sin iskaže Majci čast, dostojno je da joj udijeli kraljevsko prijestolje.“ Lauretanske litanije imaju više zaziva o Marijinom kraljevskom naslovu: ona je, prema njima, Kraljica anđela, patrijarha, proroka, djevica, apostola, svih svetih, bez grijeha istočnoga začeta, na nebo uznesena, svete krunice i mira. Zaziv Kraljica mira u litanije je dodan pismom Benedikta XV. od 5. svibnja 1917.